Social democrații au discutat în ședința CEx de miercuri pe marginea unui sondaj de opinie prezentat de Marcel Ciolacu care dă PSD la 27%, în condițiile în care PNL este cotat cu 38 de procente. Același sondaj arată că Pro România, PMP și ALDE nu fac pragul electoral.

Conform unor surse din partid, explicația rezultatului este că „valul anti-PSD care a măturat partidul la alegerile de anul trecut s-a mai stins”.

Sondajul prezentat în ședința CEx:

PNL-38%

PSD-27%

USR-14%

UDMR-5%

PMP-4%

Pro România-4%

ALDE-3%

În ședința CEx liderii au discutat pe marginea acestui sondaj o eventuală alianță cu Pro România. Concluzia conducerii PSD a fost ca alianțele cu partidul lui Victor Ponta să rămână doar la nivel local sau județean. Social democrații au respins varianta unei alianțe naționale care presupune o listă comună de parlamentari cu Pro România.